Amezruy warǧin ad yettu ayen i d-yeḍran, warǧin ad yettu idim yemmaren deg wakal n imaziɣen. Ar ass-a mazal yettazal yidim, acku tifrat ttafen-tt-id s yiɣil.
Kksen-aɣ ayela qqaren-aɣ:“bab n wakal”, kksen-aɣ tilawin qqaren-aɣ: “irgazen”, kksen-aɣ lmenṭṭeq qqaren-aɣ: “at wawal” !
Ma yella yettwakkes wakal i bab n wawal, neɣ yettwakkes wawal i bab n wakal, ma ad tegri neɣ ad tili tmeṭṭut ara irun fell-as?
Amaziɣ d isem ur d-iṣaḥ wakal, tamazɣa d akal ur nesɛi isem! Di 2001(di tmurt n Yiqbayliyen) yemmar yidim deg wakal, ɣef wawal ur d aɣ-d-nṣaḥ. Ass-a di tmurt n Yimẓabiyen yuzzel wawal ɣef wakal i yettwakksen s yiɣil, akal swan s idammen wid yeṭfen deg-s.
Adabu s tsertit n leɣdder i yesway ddɣel i izedɣen iswi-s. Yeggul ɣef umaziɣ ad t-yessenger di tmurt-is. Amaziɣ ɣas ul-is yejreḥ, s tsusmi i yettawi lewhi deg wayen i as-d-iḍerrun. Amaziɣ mazal yettikki di tefranin, amaziɣ mazal yettmetra ayela n lejdud-is.
Amaziɣ d argaz ilelli ur nessin tilelli. Deg yiṭij n timunent-ines yettnadi tili. Yettnadi ad yeddari, ttif ad yili d akli wala ad yili d ilelli!
D acu n tifrat i d-yeqqimen? Anida-t webrid yessufuɣen?
Tifrat ur telli di tsertit, tifrat d aṭṭixer si lezzayer n lbaṭel. Tifrat ur telli di tdeyanit, tifrat d tuɣalin ɣer laṣel. Kečč yellan d amaziɣ, kečč yebɣal tilelli jbed iman-ik, cemmer iɣalen-ik, lhid d wakal-ik.
Ma yella nnan-ak : « ayen ara tcergeḍ tamurt ? » ini-asen : « i yettwacergen d ayen imlalen » !
Eǧǧet-aɣ di tfawt-nneɣ, yes-s ad d-nxiḍ imal zeddigen, eǧǧet-aɣ deg wakal-nneɣ deg-s ad neẓẓu tirga-nneɣ. Eǧǧet-aɣ d yiman-nneɣ ad t-nessedhu s tmucuha-nneɣ, ɣas d waɣzen ad nurar, ɣas d teryel ad necnu yid-s, awi-d kan ad d-negri gar-aneɣ.
Irnaten Murad
kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn taq_Latn